Цудоўнае свята мастацтва адбылося ў сераду ў абласным метадычным цэнтры народнай творчасці і культурна-асветнай работы. Феерычна распачаўся творчы праект “Фестываль народных талентаў Магілёўшчыны”, які прызваны паказаць культурнае багацце нашага краю, а таксама асаблівасці народных традыцый і рамёстваў розных куткоў рэгіёна. Ганаровае права адкрыць фестывальныя мерапрыемствы атрымалі творчыя калектывы Магілёўскага раёна. Яскравае дзейства прыцягвала гледачоў і слухачоў амаль з парога. У фае цэнтра панавала атмасфера сапраўднага беларускага свята: гучала жывая народная музыка ў выкананні інструментальных ансамбляў, артысты запрашалі гасцей прыняць удзел у гульнях, весялілі гумарыстычнымі музычнымі замалёўкамі. Нельга было не адчуць асаблівую прывабнасць нашага нацыянальнага каларыту, які лунаў тут у паветры.